૨૦૦૮માં ડોરેમોનને જાપાન સરકારે જાપાનનો પહેલો કાર્ટૂન-એમ્બેસેડર બનાવ્યો. પ્રવક્તાએ કીધું કે જાપાનની સંસ્કૃતિમાં વિશ્વના લોકો ઊંડો રસ લે એટલે આ પગલું ભર્યું. જસ્ટ થિંક, એ લોકો જાતે કહે છે કે ડોરેમોન થકી અમે અમારો સંસ્કૃતિક પ્રચાર કરીએ છીએ. પ્રચાર ‘ને પ્રસારમાં કેટલું અંતર? પણ, બાંગ્લાદેશ ‘૧૩માં બગડ્યું. નિર્ધાર કર્યો કે ડોરેમોન પર પ્રતિબંધ, કેમ કે એ બાંગ્લાદેશમાં હિન્દી ભાષાનો પ્રસાર કરે છે! ચીને પણ ચોખ્ખો વિરોધ કરેલો કે ડોરેમોન એક સાંસ્કૃતિક-આક્રમણ છે. ભૂરી ભોદી બલાડીને જાકારો આપો. જે-તે સમયે આંતરરાષ્ટ્રીય ફિલ્મ ફેસ્ટિવલમાં પણ ચીન-જાપાનનો આ ટકરાવ વિશ્વએ જાહેરમાં જોયેલો, પણ જાપાન તો અમેરિકા પર કબજો કરી શકીએ એવા નોબિટિક વિચારો ધરાવી ડોરેમોનિક ફારસ કરી ચૂકેલ દેશ. ના, અમે તો વ્હેલ મારીશું જ! જાપાન કોઈનું ના સાંભળે.